Meer as mooi naels en kapsels by dié salon te koopVan die dwelms waarop daar beslag gelê is. Foto: Facebook. ’n Haar- en naelsalon in Brakpan, Gauteng, is as ’n rookskerm vir die verkoop van dwelms gebruik. Wilfred Kgasago, woordvoerder van die Ekurhuleni-metropolisie (EMPD), het gesê lede van die EMPD het Donderdagoggend inligting ontvang van ŉ nael- en haarsalon wie se eienaar vermoedelik dwelms uit die winkel verkoop het. “Ná ’n paar uur se monitering van die tipe klante wat in en uit die sakeonderneming in Wendenstraat beweeg, het die beamptes toegeslaan en is die perseel deursoek,” het Kgasago gesê. Ses sakke kristalmetamfetamien, vyf sakke khat en dagga wat 734,8 g weeg is op die perseel gevind. Die verdagte wat in hegtenis geneem is by polisiebeamptes. Foto: Verskaf. Die geraamde straatwaarde van die dwelms waarop daar beslag gelê is, is R5 200. “Die 28-jarige eienaar van die salon is onmiddellik in hegtenis geneem en by die Brakpan-polisiekantoor aangehou op aanklagte van die besit van en handel dryf in onwettige middels. Hy sal binnekort in die Brakpan-landdroshof verskyn,” het Kgasago gesê.